#TrotsUpington wil skoon- en mooimaak | Netwerk24
#TrotsUpington wil skoon- en mooimaak
Deur Helena Barnard 26 Februarie 2021 00:01
Met die mikpunt om Upington in die volgende paar maande in die skoonste dorp in die Noord-Kaap te omskep en dit so te hou, het inwoners tuingereedskap, vullissakke en verf onder die vaandel van #TrotsUpington opgeneem.
"Ons hoop om 'n positiewe en goeie kultuur te kweek, waardeur ons die verandering gaan wees wat ons wil sien. Ons wil aan 'n ingesteldheid bou wat wegbeweeg van kla, en meer doen."
Só sê Carmen Bock, sameroeper. Sy sê daar is soveel om te doen om reg te maak, skoon te maak en mooi te maak.
Die projek het by die gedagte van "my erf, my gebied" begin, en sy moedig almal aan om sy of haar erf en die omgewing rondom hul erf en straat skoon te maak.
Carmen Bock (regs) en Soekie Joubert, 'n pensioen-trekker, aan die werk in Upington. Foto: Facebook/Upington Concerned Citizens
Bock beklemtoon dit is nie 'n teen-munisipaliteit-projek nie; die doel is eerder om met hulle hande te vat.
Sy sê 'n vaste komitee is nog nie vir #TrotsUpington verkies nie, maar dat verteenwoordiging uit alle gebiede in Upington verlang word.
#TrotsUpington het reeds etlike projekte aangepak en Bock hoop dat dié goeie werk ook na ander dorpe in die provinsie sal oorspoel.
" 'n Mooi dorp trek besoekers en toeriste, en dit bring 'n ekonomiese inspuiting wat die Noord-Kaap broodnodig het," sê sy.
Henk van der Merwe, ook betrokke by die projek, vertel dat hulle Saterdag 'n man gehuur het wat in agt uur ongeveer een ton sand, gras en vuilgoed verwyder het. "Om een werker vir 'n dag te huur, kos R200. Hy werk onder toesig en vermag baie. Jy kan ons help deur net een dag te borg. In ruil gee ons jou 'n skoner dorp en 'n #TrotsUpington-plakker," sê hy.
Talle ondernemings en individue het bydraes vir dié borg-'n-werker-projek belowe.
Besoek die Facebook-blad Upington Concerned Citizens vir meer inligting en om van die projekte te sien wat reeds aangepak is.